P6_TA(2005)0017

Olukord Lähis-Idas

Euroopa Parlamendi resolutsioon olukorra kohta Lähis-Idas

Euroopa Parlament,

- võttes arvesse oma eelnevaid resolutsioone Lähis-Idas valitseva olukorra kohta, eriti 23. oktoobri 2003. a resolutsiooni [1];

- võttes arvesse ÜRO Julgeolekunõukogu resolutsioone 242, 338, 425, 1373 ja 1397;

- võttes arvesse Palestiina presidendivalimiste tulemusi;

- võttes arvesse Euroopa Liidu valimiste vaatlusrühma avaldust ja Euroopa Parlamendi vaatlejate delegatsiooni avaldust;

- võttes arvesse neliku 30. aprilli 2003. aasta "rahuplaani";

- võttes arvesse oma kodukorra artikli 103 lõiget 4;

A. arvestades, et Palestiina presidendivalimised toimusid rahuldavalt vaatamata rasketele tingimustele Palestiina maa-alade Iisraelipoolse okupatsiooni tõttu; ning arvestades, et see annab otsustava võimaluse rahuprotsessi taaselustamiseks ja võiks olla heaks näiteks teistele valimistele piirkonnas;

B. tundes muret okupatsiooni mõju pärast valimistele, mõeldes nii kandidaatide kui valijate liikumisvabaduse piiramisele, mõnede kandidaatide ahistamisele ja lühiajalisele vahistamisele, kui need püüdsid jõuda oma potentsiaalsete valijateni Ida-Jeruusalemmas ning Jeruusalemma elanike hääletusõiguse kasutamise tõsistele piirangutele;

C. arvestades, et hiljutised terrorirünnakud läbirääkimiste alustamise jõupingutuste saboteerimiseks toimusid täpselt hetkel, kui oli tõeline lootus poliitilise protsessi taasalustamiseks; tundes muret nimetatud rünnakute ja vasturünnakute tagajärgede pärast mõlemapoolsete ohvrite ja palestiinlastele täiendavate piirangute kehtestamise näol;

1. tervitab pärast 1996. aastat esimeste presidendivalimiste edukust, eriti valimistel osalenud hääletajate suurt arvu; avaldab lugupidamist Palestiina rahvale ja ametiasutustele demokraatiale pühendumuse eest, mida nad vaatamata okupatsioonile üles näitasid, eriti palestiina naiste pühendumuse eest, kes aitasid kaasa valimistoimingute kindlustamisele ja kes suurearvuliselt hääletamisel osalesid;

2. on arvamusel, et Palestiina omavalitsuse uus president, Mahmud Abbas ja teised kandidaadid arvestades asjaoludega korraldasid kampaania vastutustundlikult, järgides rahvusvahelisi standardeid;

3. pidades silmas tulevasi Palestiina seadusandlikke valimisi, kutsub Iisraeli üles täielikult austama Ida-Jeruusalemma elanike rahvusvaheliselt tunnustatud õigust hääletada ja lihtsustama protsessi selliselt, et presidendivalimistel tuvastatud takistused oleksid seadusandlike valimiste ajaks eemaldatud;

4. tervitab Euroopa Liidu vaatlemisrühma tõhusust ning kutsub nõukogu ja komisjoni üles valmistama ette uue vaatlusrühma saatmist juulis 2005 toimuvatele üldistele valimistele eesmärgiga toetada pluralismi ja kõikidele kandidaatidele võrdset juurdepääsu meediale ning, et koostöös Iisraeli ametivõimudega leida võimalusi raskuste ületamiseks, mille ees seisavad Ida-Jeruusalemmas elavad palestiinlased;

5. märgib murelikult suurearvulist Palestiina valimiste keskkomisjoni liikmete tagasiastumist protestiks valimiste päeval toimunud poliitilisele survele, millega nõuti hääletusaja pikendamist;

6. kutsub uut Iisraeli valitsust ja Palestiina omavalitsust üles tunnistama ja kasutama valimistulemustest tekkinud läbirääkimiste taasavamise võimalust; kutsub Euroopa Liitu üles tegema neliku raames kiiret algatust, eriti USA suhtes, vastavalt nende täiendavale rollile rahuprotsessis, et alustada uut tugeva vastastikuse koostöö faasi, taasalustades ühiselt jõupingutusi rahu saavutamiseks kõnealuses piirkonnas;

7. kutsub nõukogu, ÜVJP kõrget esindajat ja komisjoni üles mängima protsessis täit rolli, jätkata Palestiina omavalitsuse ja rahva toetamist ning arendama arutelu Iisraeliga; seda Barcelona protsessi ja Euroopa naabruspoliitika raames ja vastavalt nõukogu poolt juba vastuvõetud tegevusplaanidele;

8. julgustab tungivalt president Abbasi rakendama oma tahet vägivalla lõpetamiseks ja tervitab president Abbasi võetud meetmeid, samuti tema tahet reformida ja kindlustada kontrolli Palestiina julgeolekukorpuse üle ja täielikult osaleda arutelus kõikide asjaomaste pooltega; usub, et USA ja ELi täielik poliitiline toetus ning Iisraeli aktiivne koostöö on äärmiselt olulised nimetatud eesmärkide saavutamiseks;

9. kutsub Palestiina omavalitsust üles tunnustama palestiina rahva pühendumust demokraatiale ja edendama õigusriigi põhimõtteid, õigussüsteemi sõltumatust, paremat võimude lahusust valitsuse seadusandva ja täidesaatva haru vahel, head valitsustava, kaasa arvatud läbipaistvat raamatupidamist ning korruptsioonivastast võitlust;

10. kinnitab taas, et käesoleval hetkel on lahendus Lähis-Ida konfliktile võimalik ainult kindla ja lõpliku rahulepingu läbirääkimiste teel, vastavalt siiani kehtivale rahuplaanile, ilma eelnevate tingimusteta ja mille aluseks on kahe, kindlate ja tunnustatud piiridega, demokraatliku, sõltumatu ja usaldusväärse, kõrvuti rahus elava riigi olemasolu;

11. usub, et kehtivat rahu saab tagada vaid tõelise altpoolt lähenemisega, mis hõlmab mõlema poole dialoogi suunas püüdlevaid kodanikuühiskondi; kutsub selles suhtes nelikut üles lisaks rahuplaanile täielikult rakendama Genfi lepingut ning soodustama nimetatud kodanikuühiskondade vaheliste läbirääkimiste jätkumist selles raamistikus;

12. mõistab hukka kõik mõlema poole terrorirünnakud ja vägivalla; nõuab, et Palestiina relvastatud rühmitused loobuksid kõikidest rünnakutest ja tuletab neile meelde, et igasugune terror ja vägivald ei põhjusta vaid süütute inimeste hukkumist, vaid on ka otsustavad rahuprotsessile ja tsiviilelanikkonna elutingimustele; palub Iisraeli valitsust loobuda vasturünnakute korraldamisest ja lõpetada õigusvälised tapmised;

13. kutsub Iisraeli valitsust üles esimese usaldusväärse sammuna nn teekaardi ja ÜRO julgeolekunõukogu resolutsioonide rakendamisel püsiva rahu suunas viima välja jõud Gazast ja teistelt okupeeritud aladelt, kaasates ja pidades läbirääkimisi Egiptusega, esimese naaberriigiga, kes nimetatud projekti heaks kiitis ning Palestiina ametivõimudega rahvusvahelise vaatlusrühma järelevalve all; kutsub nõukogu üles leidma võimalusi vajaliku abi osutamiseks;

14. kordab üleskutset Iisraeli valitsusele lõpetada asunduste laiendamine, eriti Jeruusalemma piirkonnas; peatada müüri ehitamine ja järgida täielikult neljandat Genfi konventsiooni ning seega lõpetada rahvusvahelise õiguse rikkumine;

15. kinnitab ELi toetust rahuprotsessile ja teeb ettepaneku majandusarengukava projektiks, mille järelevalvet peaks teostama Euroopa Liit, et tagada tugev alus heaolule ning stabiilsusele piirkonnas;

16. teeb oma presidendile ülesandeks edastada käesolev resolutsioon nõukogule, komisjonile, Palestiina omavalitsusele, Palestiina seadusandlikule nõukogule, Iisraeli valitsusele ja Knessetile, Ameerika Ühendriikide valitsusele, Vene Föderatsiooni valitsusele ning ÜRO peasekretärile.

[1] ELT C 82 E, 1.4.2004, lk 610.

--------------------------------------------------